આ અંગે મળતી માહિતી અનુસાર સુરત જિલ્લાના માંડવી તાલુકાનાં બોધાન ગામે પટેલ ફળિયામાં રહેતા ઇમ્તિયાઝ યાકુબ પટેલ નાઓ બોધાન ગામમાં આવેલ નાની જુમ્મા મસ્જિદના ટ્રસ્ટી છે. અને મસ્જિદના વહીવટનું કામ તેમના ઘરમાં કરે છે. ઇમ્તિયાઝ ભાઈનું સોની ફળિયામાં મકાન આવેલ છે. આ મકાનમાં છોકરીઓનો ધાર્મિક અભ્યાસ ચાલે છે તથા બીજા મકાનમાં ફક્ત સામાન મુકેલ છે જે હાલ બંધ હાલતમાં છે. બુધવારની સાંજે ઇમ્તિયાઝ ભાઈએ સોની ફળિયામાં આવેલ બંને ઘરને સાંજે તાળું મારી ઘરે જતાં રહ્યા હતા. ગુરુવારના રોજ મળસ્કે 5 વાગ્યાના અરસામાં તેઓ મસ્જિદમાં નમાઝ પઢવા ગયા હતા ત્યારે તેમણે જોયું કે સોની ફળિયામાં આવેલ તેમના બંને ઘરના દરવાજાના નકુચા તૂટેલા હતા તાળાં જમીન પર નીચે પડેલા હતા. જેથી મકાનના અંદરના ભાગે તપાસ કરતાં એક મકાનમાં મુકેલ કબાટ ખુલ્લી હાલતમાં હતો કબાટમાં જોતાં મસ્જિદના વહીવટ માટે રાખવામા આવેલા 2 લાખ રૂપિયાની ચોરી થઈ ગઈ હતી. જ્યારે અન્ય મકાનમાં સામાન વેરવિખેર કરી નાંખ્યો હતો જોકે કોઈ ચીજ વસ્તુની ચોરી થઈ ન હતી. આ ઉપરાંત તસ્કરોએ આ ઘરની બાજુમાં આવેલ ચંદ્રકાંત લલ્લુભાઈ શાહના બંધ મકાનને પણ નિશાન બનાવ્યું હતું. પરંતુ તેમાંથી કોઈ ચીજ વસ્તુની ચોરી થઈ ન હતી. આ અંગે માંડવી પોલીસે ગુનો નોંધી આગળની તપાસ હાથ ધરી હતી.